
RAPORT COMUN
asupra proiectului de Lege pentru respingerea Ordonanţei de urgenţă a Guvernului nr. 192/2008 privind aprobarea unor măsuri de relaxare fiscală în vederea creşterii economice şi a numărului locurilor de muncă
Cu adresa nr. PLx.147 din 2 martie 2009, conform art.95 şi art.115 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci şi Comisia pentru muncă şi protecţie socială au fost sesizate, în procedură de urgenţă, cu examinarea în fond a proiectului de Lege pentru respingerea Ordonanţei de urgenţă a Guvernului nr. 192/2008 privind aprobarea unor măsuri de relaxare fiscală în vederea creşterii economice şi a numărului locurilor de muncă.
La întocmirea raportului, în conformitate cu art.97 din Regulamentul Camerei Deputaţilor, Comisiile au avut în vedere avizele Consiliului Legislativ şi Comisiei juridice, de disciplină şi imunităţi.
Prezentul proiect de Lege are ca obiect de reglementare aprobarea unor măsuri de relaxare fiscală, în vederea creşterii economice şi a numărului locurilor de muncă. Adoptarea prezentului proiect este motivată în Nota de fundamentare de necesitatea realizării în cât mai bune condiţii a veniturilor bugetare, prin accelerarea încasărilor şi fluidizării activităţilor economico-financiare a operatorilor economici care întâmpină dificultăţi în achitarea obligaţiilor fiscale datorită lipsei de lichidităţi ca urmare a crizei economice internaţionale. Prezentul act normativ introduce o bonificaţie de 5% din valoarea integrală a obligaţiilor stinse prin plată cu cel puţin 10 zile înainte de termen, bonificaţii care se calculează pentru fiecare termen de plată, iar veniturile corespunzătoare înregistrate se utilizează ca surse proprii de finanţare. 

Totodată, prezentul act normativ modifică cotele de contribuţie de asigurări sociale, începând cu 1.12.2009 (27,5% pentru condiţii normale, 31% pentru condiţii deosebite, 37% pentru condiţii speciale) şi încearcă stimularea angajatorilor care crează noi locuri de muncă şi angajează persoane aflate în şomaj de cel puţin 3 luni consecutive, prin acordarea, din bugetul asigurărilor pentru şomaj, a unei sume egale cu de 8 ori valoarea indicatorului social de referinţă în vigoare la data încadrării, cu obligaţia menţinerii raporturilor de muncă sau de serviciu cel puţin 3 ani.
În raport de obiectul şi conţinutul său, proiectul de Lege face parte din categoria legilor ordinare.
În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de Lege în şedinţe separate. 

La lucrările Comisiei pentru buget, finanţe şi bănci din data de 24.03.2009 au participat 26 deputaţi din totalul de 30 membri ai acesteia. 
La lucrările Comisiei pentru muncă şi protecţie socială din data de 24.03.2009 au participat 18 deputaţi din totalul de 19 membri ai acesteia. La dezbaterea proiectului au participat, în conformitate cu prevederile art.55 din Regulamentul Camerei Deputaţilor:
· d-na Graţiela Iordache - Secretar de Stat, Ministerul Finanţelor Publice

· d-na Valeria Nistor - director, Ministerul Finanţelor Publice

· d-na Cristina Zlota - consilier, Ministerul Finanţelor Publice

· d-l Marius Lazăr - Secretar de Stat, Ministerul Muncii, Familiei şi Protecţiei Sociale.
Raportul comisiilor a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 23 februarie 2009.
Asupra acestui proiect de Lege, Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor.

În urma finalizării dezbaterilor asupra proiectului de Lege pentru respingerea Ordonanţei de urgenţă a Guvernului nr.192/2008 privind aprobarea unor măsuri de relaxare fiscală în vederea creşterii economice şi a numărului locurilor de muncă, comisiile propun Plenului Camerei Deputaţilor adoptarea acestuia în forma adoptată de Senat.

